Dis meestal emosionele geweld en nie fisiek nie, maar ons bely mos dat die wet van God in die sesde gebod ons nie net verbied om iemand fisiek dood te maak nie. Ons mag dit ook nie doen deur gedagtes of woorde nie, want vir Hom is dit ŉ misdaad wat selfs in die helse vuur gestraf moet word as jy vir iemand sê “jy is ‘n idioot” (Matt. 5:21,22). Hoe dikwels gebeur dit nie in die aanloop tot ’n egskeiding nie.
Die duiwel verbly hom in al die liefdeloosheid en haat en ouersmart, maar kinders wat hulle ouers afskryf, is nie die magtelose slagoffers van Satan se bose planne nie. Dis hulle eie hardheid teenoor ŉ ma wat hulle kleintyd versorg het, en nou nie meer gaaf of goed of slim genoeg is nie. Dis werklik om van te huil.
Een van die helderste ervarings van God se genade is juis in die lewe van ouers wat deur hulle kinders verwerp word, of iemand wat deur ŉ lewensmaat eenkant toe gestoot is, maar tog getroos is deur die sekerheid dat Hy ons in Jesus aangeneem het en ons nooit sal verlaat nie! Hy staan nie magteloos teenoor kinders se verwerping van hulle ouers nie, Hy het lankal iets daaraan gedoen en niks en niemand kan sy ontferming oor ons tot niet maak nie. Hy verseker ouers wat nie meer liefde van hulle kinders ontvang nie, van sy trou. Niks kan ons van sy liefde skei nie, al word ons vervreem van mense vir wie ons liefhet.